Mustekaloista tuli sosiaalisia ja ne yrittivät halata toisiaan.

Mustekalat ovat normaalisti yksinään viihtyviä erakkoja. mostphotos

Johns Hopkinsin yliopiston tutkijat syöttivät mustekaloille MDMA-huumetta, joka tunnetaan myös nimellä ekstaasi.

Ekstaasi vaikuttaa aivoihin lisäten serotoniinin toimintaa. Serotoniini tekee ihmisistä sosiaalisempia.

Kokeessa mustekalojen veteen lisättiin ekstaasia ja niiden annettiin uida tankissa, jossa oli kolme kammiota. Yksi oli tyhjä, toisessa oli häkkiin laitettu toinen mustakala ja kolmannessa Star Wars elokuvasta tuttu Chewbacca-lelu.

Normaalioloissa mustekalat ovat erakkoja ja viihtyvät yksinään. Mutta ekstaasia saaneista mustekaloista tuli hyvin hellyydenkipeitä ja seurallisia.

– Ne halasivat häkkiä, jossa toinen mustekala oli ja laittoivat suuosansa häkkiä vasten, kertoo tutkimusta johtanut Gül Dölen New York Postille.

– Reaktiot ovat hyvin samanlaisia kuin ihmisillä, jotka ovat ottaneet ekstaasia, sanoo Dölen.

Ekstaasia saatuaan mustekalat viettivät suuren osan ajastaan toisen mustekalan kanssa, vaikka ennen ekstaasia ne olivat vältelleet lajitoveriaan. Chewbacca ja tyhjä häkki eivät niitä kiinnostaneet.

Mustekala sai vapaasti vaeltaa kolmessa kammiossa. Ekstaasin saamisen jälkeen se viihtyi hyvin lajitoverinsa seurassa. current biology

Vaikutukset samat eri eläinlajeilla

Tutkijoiden mukaan kokeella saatiin lisää ymmärrystä siihen, miten serotoniini vaikuttaa sosiaaliseen käyttäytymiseen.

– Mustekalojen aivot ovat lähempänä etanan kun ihmisen aivoja. Mutta koe osoittaa, että mustekalat voivat osoittaa samankaltaisia tunteita kuin me ihmiset, sanoo Dölen.

Aivokemikaaleilla voi olla siis samanlaisia vaikutuksia eri lajeilla.

Tutkijoilla oli vaikeuksia saada ekstaasin annoskoko oikeaksi. Aluksi mustekaloille annettiin liikaa ekstaasia.

– Ne sekosivat täysin ja muuttelivat väriään. Annosta pienennettiin ja näin päädyimme nyt saatuihin tuloksiin.

MDMA (3,4-metyleenidioksimetamfetamiini) on sekä stimulantteihin että psykedeeleihin luokiteltu päihde. Se on täysin synteettinen huume eikä sitä esiinny luonnossa.

Tutkimustulokset julkaistiin Current Biology -tiedelehdessä.